Väestönvaihto

Väestönvaihto on salaliittoteoria, jonka mukaan länsimaiden valkoista väestöä ollaan tietoisesti korvaamassa Lähi-idästä ja Afrikasta tulevilla ihmisillä. Tämä tapahtuisi maahanmuuton kautta sekä eurooppalaisten syntyvyyden laskun seurauksena. Väestönvaihdosta puhuvien mukaan väestönvaihtoa toteuttaa ”globalistinen eliitti” tai juutalaiset edistämällä maahanmuuttoa. Suojelupoliisin katsauksen 2020 mukaan väestönvaihtoteoria on yksi äärioikeistolaisten terroristien aatteellisista vaikuttimista. Väestönvaihtoteoriaan nojautuvat näkemykset ovat korostuneet useassa äärioikeistolaisessa terrori-iskussa maailmalla. Sanan käyttöä politiikassa on arvosteltu propagandistiseksi uhka- ja viholliskuvien luomiseksi.

Käsitteen alkuperä 

Käsitteen ”väestönvaihto” () esitti vuonna 2010 ranskalainen kirjailija Renaud Camus kirjassaan Le grand remplacement. Camus’n mukaan väestönvaihdossa valkoisten muodostama kansa korvautuu parin sukupolven kuluessa mustien ja ruskeiden maahantulijoiden muodostamalla kansalla, joka ei sulaudu kantaväestöön, koska ei voi eikä halua. Camus siteeraa kirjansa jälkisanoissa brittiläisen poliitikon Enoch Powellin näkemystä tulevista rotusuhteista – ilmaistuna hänen vuoden 1968 ”Rivers of Blood” -puheessaan, ja ranskalaisen kirjailijan Jean Raspailin kuvausta lännen romahtamisesta kolmannen maailman maahanmuuton ”hyökyaallon” seurauksena, joka esiintyy hänen vuoden 1973 romaanissaan Pyhien leiri.

Tutkijat ovat nähneet salaliittoteorian edeltäjinä vanhat antisemitistiset salaliittoteoriat, uusnatsistisen salaliittoteorian ”valkoisten kansanmurhasta” sekä 2000-luvulla levinneen Eurabia-salaliittoteorian, jossa juutalaisten rooli on korvattu muslimeilla. Väestönvaihtoteoriaa ovat levittäneet muun muassa vastajihadistisen ja identitaarisen liikkeen verkkokirjoittajat. Jotkut laitaoikeistolaiset kirjoittajat ovat esimerkiksi väittäneet, että joukkomurhaaja Anders Behring Breivikin manifesti ei viittaa salaliittoteoriaan, vaan todelliseen ilmiöön.

Eräät äärioikeistolaiset väestönvaihtoteorian kannattajat ovat levittäneet niin sanottua Kalergi-salalittoteoriaa, jonka mukaan itävaltalainen kreivi Richard Coudenhove-Kalergi, paneurooppalaisen liikkeen isähahmo, pyrki 1900-luvun alussa edistämään väestönvaihtoa Euroopassa. Heidän mukaansa Kalergin kuvaukset tulevaisuuden ihmisestä monirotuisena kertoivat siitä, että Kalergin suunnitelmana oli Euroopan ja valkoisen rodun hävittäminen.

Ekstremismi 

Suojelupoliisin vuoden 2020 katsauksen mukaan väestönvaihtoteoria on yksi huomionarvoisista äärioikeistolaisten terroristien aatteellisista vaikuttimista. Suojelupoliisin mukaan väestönvaihtoteoriaan nojautuvat näkemykset ovat olleet merkittävässä osassa useassa terrori-iskussa maailmalla.

Sisäministeriön vuonna 2019 julkaisemassa väkivaltaisen radikalisoitumisen ja ekstremismin ennalta ehkäisyn toimenpideohjelmassa todetaan, että väestönvaihto-salaliittoteoria kuuluu väkivaltaisen äärioikeiston kannattamaan kertomukseen, jossa kansallinen identiteetti ja valkoinen rotu ovat uhattuna maahanmuuton vuoksi. Maahanmuuttajien todellisella määrällä ei ole tämän kertomuksen kannalta merkitystä. Salaliittoteoria oli vaikuttajana muun muassa Christchurchin terrori-iskussa 2019 ja Hanaun ampumisessa 2020.

Politiikassa 

Ranskassa väestönvaihdosta on puhunut 2010-luvulla oikeistopopulistinen poliitikko Marine Le Pen, joka puhuu ”väestön organisoidusta vaihtamisesta”, ja Saksassa oikeistoradikalistinen Vaihtoehto Saksalle -puolue. Unkarin kansalliskonservatiivinen pääministeri Viktor Orbán väitti vuonna 2019, että jotkut poliittiset voimat haluavat Euroopassa väestönvaihtoa. Väestönvaihto oli esillä Ranskan vuoden 2022 presidentinvaaleissa, etenkin Éric Zemmourin esilletuomana. Ranskassa vuonna 2021 tehdyn kyselytutkimuksen mukaan 61 % vastaajista uskoi, että Ranskassa voi tapahtua grand remplacement, jossa eurooppalainen, valkoinen ja kristitty väestö on vaarassa kuolla sukupuuttoon arabimaailmasta ja Afrikasta tulevan muslimimaahanmuuton seurauksena. Vastaajista 67 % oli mahdollisuudesta huolissaan.

Suomessa väestönvaihtoteoriaa ja muita salaliittoteorioita on levittänyt muun muassa valemedia MV-lehti. Väestönvaihdos-käsitettä ovat muuttoliikkeestä käyttäneet Suomessa muutamat kansanedustajat, ennen kaikkea perussuomalaisten puheenjohtajat Jussi Halla-aho ja Riikka Purra. Halla-ahon mukaan on ”epärehellistä sanoa, että [väestönvaihdos] ei olisi käynnissä, että se ei olisi nopeaa, ja että se ei jatkuisi juuri niin kauan kuin sen annetaan jatkua.”

”Väestönvaihdon” arvostelua 

Arvostelijoiden mukaan ”väestönvaihto”-sanaa voidaan käyttää kutsuhuutona, jonka avulla salaliittoteorioiden sisällön avaavat kommentoijat, eikä poliitikko itse. Käsitteen kautta muodostuu kuva vihollisista, johon kuuluvat myös valtavirran poliitikot ja ”vaikenevat” valtavirran tiedotusvälineet. ”Väestönvaihto” on esimerkki uhkakuvien luonnista propagandan keinoin.

Kansanedustaja Juhana Vartiainen (kok.) sanoi vuonna 2021, että yhdenkään poliitikon ei tulisi toistella väitteitä väestönvaihdosta. Vartiainen viittasi Supon raporttiin, jonka mukaan äärioikeiston terrorismin uhka on Suomessa lisääntynyt. Politiikan toimittaja Kai Hirvasnoron mukaan vihapuheen normalisointi johtaa ennen pitkää viharikollisuuden normalisointiin. Väestönvaihdoksen kaltaisen käsitteen käyttäjä ei ole hänen mukaansa ratkaisemassa mitään ongelmaa, mutta lisäämässä monia.

Kolumnisti Jani Kaaron mukaan väestönvaihdoksen kaltaiset pelot ovat olleet historiallisesti yleisiä. Esimerkkejä tästä ovat huoli katolisten ja protestanttien väestösuhteista, 1800-luvun sosiaalidarvinistiset käsitykset köyhän alaluokan lisääntymisestä, niin sanottu keltainen vaara sekä siirtolaiskysymykset Yhdysvalloissa 1900-luvun alussa.

Katso myös 
 Misinformaatio

Lähteet 

Etnisiin ryhmiin liittyvät salaliittoteoriat
Alt-right
Äärioikeisto
Identitaarinen liike
Propaganda
Muuttoliike